CELEX: 52017PC0161
Language: et
Date: 2017-04-06
Title: Ettepanek: NÕUKOGU RAKENDUSOTSUS on subjecting the new psychoactive substance N-(1-phenethylpiperidin-4-yl)-N-phenylacrylamide (acryloylfentanyl) to control measures

EUROOPA KOMISJON
            Brüssel,6.4.2017
            COM(2017) 161 final
            2017/0073(NLE)
            Ettepanek:
            NÕUKOGU RAKENDUSOTSUS
            on subjecting the new psychoactive substance N-(1-phenethylpiperidin-4-yl)-N-phenylacrylamide (acryloylfentanyl) to control measures
            
               
         
         
            
               SELETUSKIRI
            
            
               1.ETTEPANEKU TAUST
            
            
               Nõukogu otsuses 2005/387/JSK uusi psühhoaktiivseid aineid käsitleva teabe vahetuse, riski hindamise ja kontrolli kohta
                  1
                on sätestatud kolmeetapiline kord, mis võib viia uue psühhoaktiivse aine suhtes kontrollimeetmete kehtestamiseni Euroopa Liidus.
            
            
               17. novembril 2016 avaldati nõukogu otsuse 2005/387/JSK artikli 5 kohaselt Euroopa Narkootikumide ja Narkomaania Seirekeskuse (EMCDDA) ja Europoli koostatud ühisaruanne. 23. jaanuaril 2017 taotles nõukogu pärast seda, kui komisjon ja 11 liikmesriiki olid esitanud taotluse, ja nõukogu eelnimetatud otsuse artikli 6 lõike 1 alusel, et hinnataks, milline on uue psühhoaktiivse aine akrüloüülfentanüüli kasutamisest, tootmisest ja salakaubana vedamisest tulenev oht ja organiseeritud kuritegevuse osa selles ning selle aine suhtes rakendatud kontrollimeetmete võimalik mõju.
            
            
               EMCDDA teaduskomitee hindas akrüloüülfentanüüliga seotud ohte kooskõlas nõukogu otsuse artikli 6 lõigetega 2, 3 ja 4. Kõnealuse teaduskomitee eesistuja esitas riskihindamisaruande komisjonile ja nõukogule 24. veebruaril 2017. Riskihindamise peamised tulemused on järgmised:
            
            
               –Akrüloüülfentanüül on sünteetiline opioid. Oma struktuurilt sarnaneb ta fentanüüliga, mis on kontrollitav aine. Aine on Euroopa Liidus olnud kättesaadav alates vähemalt 2016. aasta aprillist ja seda on tuvastatud 6 liikmesriigis. 
            
            
               –Kolm liikmesriiki on registreerinud kokku 47 surmajuhtumit, mis olid seotud akrüloüülfentanüüliga. Vähemalt 40 juhul oli surma otsene või tõenäoline põhjus akrüloüülfentanüül. Lisaks on teatatud üle 20 ägeda mürgistuse juhtumist, mille põhjustajaks peeti akrüloüülfentanüül.
            
            
               Nõukogu otsuse 2005/387/JSK artikli 8 lõike 1 kohaselt esitab komisjon kuue nädala jooksul riskihindamisaruande saamise kuupäevast nõukogule kas algatuse uue psühhoaktiivse aine suhtes kontrollimeetmete kehtestamiseks liidus või aruande, milles selgitab, miks ta ei pea seda vajalikuks. Liidetud kohtuasjades C-317/13 ja C-679/13 Euroopa Kohtu 16. aprillil 2015 tehtud otsuse kohaselt tuleb enne nõukogu otsuse 2005/387/JSK artikli 8 lõikel 1 põhineva õigusakti vastuvõtmist konsulteerida Euroopa Parlamendiga. 
            
            
               
                  Komisjon on riskihindamisaruande järelduste alusel seisukohal, et kõnealuse aine suhtes on põhjust kehtestada kontrollimeetmed kogu liidus. Riskihindamisaruande kohaselt on akrüloüülfentanüüli akuutne toksilisus selline, et võib põhjustada inimeste tervisele tõsist kahju.
               
            
            
               2.ETTEPANEKU EESMÄRK 
            
            
               
                  Käesoleva nõukogu rakendusotsuse ettepaneku eesmärk on kutsuda liikmesriike üles kehtestama akrüloüülfentanüüli suhtes kontrollimeetmed ja kriminaalkaristused, mis on liikmesriikide õigusaktide kohaselt ette nähtud, et täita ÜRO 1971. aasta psühhotroopsete ainete konventsioonist tulenevaid kohustusi.
               
            
            
               2017/0073 (NLE)
            
            
               Ettepanek:
            
            
               NÕUKOGU RAKENDUSOTSUS
            
            
               uue psühhoaktiivse aine N-(1-fenetüülpiperidiin-4-üül)-N-fenüülakrüülamiidi (akrüloüülfentanüüli) suhtes kontrollimeetmete kehtestamise kohta
            
            
               EUROOPA LIIDU NÕUKOGU,
            
            
               võttes arvesse Euroopa Liidu toimimise lepingut, 
            
            
               võttes arvesse nõukogu 10. mai 2005. aasta otsust 2005/387/JSK uusi psühhoaktiivseid aineid käsitleva teabe vahetuse, riski hindamise ja kontrolli kohta,
                  2
                eriti selle artikli 8 lõiget 3,
            
            
               võttes arvesse Euroopa Parlamendi arvamust,
                  3
               
            
         
         
            
               võttes arvesse Euroopa Komisjoni ettepanekut,
            
            
               ning arvestades järgmist:
            
            
               (1)Euroopa Narkootikumide ja Narkomaania Seirekeskuse laiendatud teaduskomitee koostas eriistungil nõukogu otsuse 2005/387/JSK artikli 6 kohaselt riskihindamisaruande uue psühhoaktiivse aine N-(1-fenetüülpiperidiin-4-üül)-N-fenüülakrüülamiidi (akrüloüülfentanüüli) kohta ja esitas selle aruande seejärel 24. veebruaril 2017 komisjonile ja nõukogule.
            
            
               (2)Akrüloüülfentanüül on sünteetiline opioid. Oma struktuurilt sarnaneb see fentanüüliga, mis on kontrollitav aine ja mida kasutatakse laialdaselt meditsiinis üldanesteesia osana nii operatsioonide käigus kui ka valuravis. Kättesaadavad andmed osutavad, et akrüloüülfentanüül on opioidisüsteemile toimiv tugeva ja pikaajalise toimega antinotsitseptiivne aine.
            
            
               (3)Akrüloüülfentanüül on Euroopa Liidus olnud kättesaadav alates vähemalt 2016. aasta aprillist ja seda on tuvastatud kuues liikmesriigis. Enamasti on kõnealust ainet konfiskeeritud vedeliku vormis, kuid seda on tuvastatud ka tablettide, pulbri ja kapslitena. Tuvastatud kogused on suhteliselt väikesed. Samas tuleb aga arvestada sellega, et aine toime on väga tugev.
            
            
               (4)Kolm liikmesriiki on registreerinud kokku 47 surmajuhtumit, mis olid seotud akrüloüülfentanüüliga. Vähemalt 40 juhul oli surma otsene või tõenäoline põhjus akrüloüülfentanüül. Lisaks on teatatud üle 20 ägeda mürgistuse juhtumist, mille põhjustajaks on akrüloüülfentanüül.
            
            
               (5)Puuduvad andmed, et teha järeldusi organiseeritud kuritegevuse võimaliku seotuse kohta akrüloüülfentanüüli liidus tootmise, levitamise, salakaubaveo ja tarnimisega. Kättesaadav teave osutab, et valdav osa turul kättesaadavast akrüloüülfentanüüli on toodetud Hiinas asuvates keemiaettevõtetes.
            
            
               (6)Akrüloüülfentanüüli müüakse nii jae- kui ka hulgikogustes teadusuuringutes kasutatava kemikaalina peamiselt pulbrina, aga ka kasutusvalmis ninaspreina. Konfiskeeritud kogustest saadud piiratud andmed näitavad, et akrüloüülfentanüüli võib olla müüdud ka ebaseaduslikul opioidide turul.
            
            
               (7)Akrüloüülfentanüüli ei ole loetletud ÜRO 1961. aasta narkootiliste ainete ühtse konventsiooni ega ÜRO 1971. aasta psühhotroopsete ainete konventsiooni alusel kontrollitava ainena. Aine suhtes ei ole käimas hindamist ÜRO süsteemis.
            
            
               (8)Akrüloüülfentanüülil puudub teadaolev või tunnustatud meditsiiniline kasutus inimtervishoius või veterinaarias. Pärast selle aine ilmumist uimastiturule on seda kasutatud analüüsi võrdlusainena ning selle keemilisi, farmakoloogilisi ja toksikoloogilisi omadusi on uuritud teadusuuringute raames, kuid miski ei viita sellele, et seda kasutataks muudel eesmärkidel.
            
            
               (9)Riskihindamisaruandes tõdetakse, et akrüloüülfentanüüli kohta on vähe teaduslikke tõendeid ning rõhutatakse, et on vaja edasisi teadusuuringuid. Siiski on ainest tervisele ja ühiskonnale tuleneva ohu kohta kättesaadavad tõendid ja andmed piisavad, et nende alusel kehtestada akrüloüülfentanüüli suhtes kogu liidus kontrollimeetmed.
            
            
               (10)Arvestades, et ainult üheksa liikmesriiki on riiklikes uimastikontrolli õigusaktides kehtestanud akrüloüülfentanüüli suhtes kontrolli ja kaks liikmesriiki on kehtestanud vastava kontrolli muude seadusandlike meetmetega, aitaks selle aine kontrollimeetmete kehtestamine kogu liidus vältida takistuste tekkimist piiriüleses õiguskaitses ja õigusalases koostöös ning aitaks kaitsta ohtude eest, mida selle aine kättesaadavus võib põhjustada.
            
            
               (11)Otsusega 2005/387/JSK antakse nõukogule rakendamisvolitused, et liidu tasemel kiiresti ja eksperditeadmistele tuginedes reageerida liikmesriikide poolt avastatud ja teada antud uute psühhoaktiivsete ainete esilekerkimisele, kehtestades liidus nimetatud ainete suhtes kontrollimeetmeid. Kuna on täidetud selliste rakendamisvolituste teostamiseks vajalikud tingimused ja kord, tuleks võtta vastu rakendusotsus, et kehtestada akrüloüülfentanüüli suhtes kontrollimeetmed kogu liidus.
            
            
               (12)Otsus 2005/387/JSK on Taani jaoks siduv ning seepärast osaleb Taani käesoleva otsuse (millega rakendatakse otsust 2005/387/JSK) vastuvõtmisel ja kohaldamisel.
            
            
               (13)Otsus 2005/387/JSK on Iirimaa jaoks siduv ning seepärast osaleb Iirimaa käesoleva otsuse (millega rakendatakse otsust 2005/387/JSK) vastuvõtmisel ja kohaldamisel.
            
            
               (14)Otsus 2005/387/JSK ei ole Ühendkuningriigi jaoks siduv ning seepärast ei osale Ühendkuningriik käesoleva otsuse (millega rakendatakse otsust 2005/387/JSK) vastuvõtmisel ning see ei ole tema suhtes siduv ega kohaldatav,
            
            
               ON VASTU VÕTNUD KÄESOLEVA OTSUSE: 
            
            
               Artikkel 1
            
            
               Euroopa Liidus kehtestatakse kontrollimeetmed uue psühhoaktiivse aine N-(1-fenetüülpiperidiin-4-üül)-N-fenüülakrüülamiidi (akrüloüülfentanüüli) suhtes.
            
            
               Artikkel 2
            
         
         
            
               Liikmesriigid võtavad vastavalt oma siseriiklikule õigusele hiljemalt [üks aasta pärast käesoleva otsuse avaldamise kuupäeva] vajalikud meetmed, et kehtestada artiklis 1 osutatud uue psühhoaktiivse aine suhtes kontrollimeetmed ja kriminaalkaristused, mis on ette nähtud liikmesriikide õigusega ja on kooskõlas kohustustega, mis tulenevad ÜRO 1971. aasta psühhotroopsete ainete konventsioonist.
            
            
            
               Käesolevat otsust kohaldatakse kooskõlas aluslepingutega.
            
            
            
            
               Brüssel,
            
            
               
                     Nõukogu nimel
               
               
                     eesistuja
               
            
         
         
            
                  
                     (1)
                  ELT L 127, 20.5.2005, lk 32.
               
               
                  
                     (2)
                  ELT L 127, 20.5.2005, lk 32.
               
               
                  
                     (3)
                  ELT C , , lk .